Nash, Natália, poslankyňa NR SR (2024-01-19):
Vážený pán predsedajúci, vážený pán minister, kolegovia poslanci a poslankyne, povesť Slovenska vo svete znova utrpela a našu reputáciu nenapraví ani perfektne upravená zjazdovka v Jasnej. Pozdravujem do Jasnej. Koalícia sa vyhovára, že za to nemôžu oni, že to niekto iný zlomyseľne ohovára a štve hlasy v zahraničí proti Slovensku a jeho vláde. Už sme si zvykli, že za zlé môžu vždy tí druhí. Vážená vládna koalícia, tu sa nemáte na koho vyhovárať. Váš návrh a ten arogantný spôsob, akým ho tlačíte cez parlament, to si za hranicami všimli aj sami. Vy si snáď myslíte, že nás opozíciu teší čítať nelichotivé riadky na situáciu na Slovensku v Reuters, v Financial Times, The Guardian, Deutsche Welle a ďalších médiách? Alebo že nás tešia zdvihnuté varovné prsty a vyjadrenia obáv zo strany európskych inštitúcií? Nie. Netešia. To vy ste tí sabotéri, nie my. To vy ste tí, čo robia našej krajine túto zlú reklamu. V honbe za vlastným prospechom a vlastnou beztrestnosťou opäť raz hádžete Slovensko cez palubu. Aj súčasné snahy vládnej koalície prispeli k tomu, že sa premiér našej krajiny ocitol vo výbere dvanástky autokratov, fešákov, borcov a zlých chlapcov z Davosu, ktorú zostavil známy portál politikov. Aj oni vedia, že náš premiér už dávno nemal byť v politike, no namiesto toho behá po svete a podkopáva s kamarátom Orbánom jednotu Európy v dôležitých témach. Samozrejme, doma devastuje systém spravodlivosti. Zákonodarca v spravodlivej demokratickej spoločnosti musí dbať o to, aby právne predpisy čo najviac reflektovali hodnoty spravodlivosti a zohľadňovali aktuálne potreby a ideály meniace sa v čase. Vy, bohužiaľ, v tomto prípade nereflektujete na aktuálne potreby slovenskej spoločnosti, ale iba na svoje vlastné ciele. Spravodlivé pravidlá a ich dodržiavanie, to je v spoločnosti to, čo prináša stabilitu či pocit istoty všetkým obyvateľom. Úroveň spravodlivosti v krajine má zásadný vplyv na spoločnosť a jej prosperitu, na kvalitu života občanov. Predstavitelia koalície nám tu predloženým návrhom zákona podsúvajú názor, že spravodlivosť je niečo, čo si môžu prispôsobovať na svoj obraz, prispôsobovať pre svojich ľudí. Zmenami v Trestnom zákone či návrhom na zrušenie Úradu špeciálnej prokuratúry chcú práve takto spravodlivosť pokriviť, čoho výsledkom bude systém, ktorý bude šitý na mieru ľuďom, ktorí už dnes čelia trestným obvineniam, ľuďom, ktorí aktívne participovali na únose štátu. Takýmto zákerným úderom pod pás spravodlivosti prispejete v spoločnosti k nedôvere v štát, k neistote, nestabilite a nerovnosti. Ja si takúto budúcnosť pre Slovensko rozhodne neželám, no vy o ňu usilujete. Vláda sa v programovom vyhlásení zaviazala zvyšovať participáciu verejnosti na prijímaní zákonov. Paradoxom je, že v poslednom období čelíme lavíne skrátených konaní, ktorá je priamo v rozpore s týmto záväzkom z PVV. Štandardný legislatívny proces, ktorý ste hodili do koša, je práve tým najprirodzenejším spôsobom, ako umožniť participáciu na prijímaní zákonov. Sľubovali ste to svojim voličom a čoho sa dočkali. Dočkali sa toho, že k príprave zákonov, ktoré majú celospoločenský dopad, nepustíte ani len odborníkov a už vôbec nie širšiu verejnosť. Vy, čo sa v rozhovoroch pre dezinformačné médiá pasujete do rolí ochrancov demokracie, len vymýšľate falošné zástupné dôvody, prečo dať demokraciu bokom a rozhodnúť arogantne, autokraticky, bez diskusie. Zákon o rokovacom poriadku Národnej rady jasne stanovuje, že k skrátenému legislatívnemu konaniu je možné pristúpiť len v mimoriadnych situáciách. Aj v prípade doterajších vlád, sme sa pri niektorých návrhoch zákonov na skrátené legislatívne konanie nedočkali riadneho odôvodnenia či preukázania hrozby, alebo existencie mimoriadnej situácie. Inými slovami, zákony v tomto našom kocúrkove prechádzajú v rozpore s platnými legislatívnymi úpravami. Je až zarážajúce, že ani v jednom doterajšom zákonodarnom zbore sa nenašla dostatočná vôľa na zastavenie tohto nezdravého trendu. Skrátené legislatívne konanie sa teda dá v podmienkach Slovenskej republiky používať bez dostatočných dôvodov a tento inštitút je tak predmetom neustáleho zneužívania v praxi. Skrátené legislatívne konanie sa u nás udomácnilo ako bežný nástroj, ktorý zneužijeme, keď sa nám to hodí. Nedá mi to a musím poznamenať, že zneužitie skráteného legislatívneho konania v takomto rozsahu a pri takýchto zásadných zmenách v oblasti spravodlivosti a štátnych inštitúcií, bolo len otázkou času. Je to dôsledok jednak arogancie súčasnej moci, ale aj nedostatku politickej vôle v minulosti, kedy zrejme mnohí kalkulovali, že aj im sa takýto šikovný ťah môže raz hodiť. Preto vyzývam celý súčasný zákonodarný zbor, aby bez ohľadu na súčasné rozpory, našiel počas tohto volebného obdobia v sebe vôľu na legitímne zmeny vedúce k stabilizovaniu legislatívneho procesu na Slovensku a k stanoveniu jednoznačných mantinelov pre použitie skráteného legislatívneho konania. Tie aktuálne mantinely nie sú pre niektorých dosť jasné. Vážená koalícia, ani jeden zo zákonných dôvodov na skrátené legislatívne konanie nie je naplnený. No vy sa aj tak na nás sebavedomo usmievate a tvrdíte, že je to v poriadku, že vy máte pri takto závažnej legislatíve na to jednoducho právo. Ale nemáte. V riadnom legislatívnom procese sa k návrhom zákonov vyjadruje verejnosť, odborná verejnosť, dotknuté subjekty, či opozícia. A tvorcovia sa musia týmito pripomienkami vysporiadať. Vy ale diskutovať nechcete. Chcete rýchlo sami napísať, sami jednohlasne schváliť, nech vám dá každý pokoj. Neotravujte, tu sme pri žatve, ako by povedal klasik. Poslanci a poslankyne opozície, protestujúca verejnosť, pani prezidentka, externí pozorovatelia, títo všetci sa zhodujú, že toto nie je vhodná cesta ako schvaľovať zákony. Nielen tie týkajúce sa spravodlivosti. Skrátené legislatívne konanie má slúžiť pri hraničných situáciách a neodkladných krízových riešeniach, nie na naplnenie autokratických chúťok skupiny únoscov štátu. Naozaj mi rozum neberie, že vláda, ktorej aktéri čelia stíhaniam alebo boli súčasťou veľkých káuz, predkladajú zákon znižujúci trestné sadzby, premlčacie lehoty a hranice škôd a pritom nevyvinú takmer žiadnu snahu na argumentáciu a obhajobu. To ste si jednoducho vedomí toho, že to vyzerá zle, no je vám to jedno. Podľa Úradu európskej prokuratúry zníženie trestov za korupciu ovplyvní aj účinnosť ochrany eurofondov pred zneužitím, pretože trestné činy proti rozpočtu EÚ nebudú na Slovensku trestané účinnými, primeranými a odrádzajúcimi trestnými sankciami. To znamená, že navrhované sankcie sú nízke a nebudú dostatočne odrádzať potenciálnych špekulantov a podvodníkov s dotáciami. Presne toto je cieľom návrhu a vy ho potrebujete presadiť čím skôr, aby osoby podozrivé a stíhané nečelili zaslúženým trestom. A ak takto plánuje koalícia pokračovať ďalej, čo dnes už vidíme, tak sankcie hrozia Slovenskej republike. Počuli sme, že vám ide o humanizáciu trestov v Trestnom zákone a ich zosúladenie s legislatívou vyspelých krajín. Týka sa to najmä majetkových a hospodárskych trestných činov. Vláda tvrdí, že naše tresty nie sú v súlade s článkom 49 ods. 3 Charty základných práv Európskej únie. A to si, kolegovia poslanci a poslankyne, nezaslúži odbornú diskusiu? Možno by ste sa v nej dozvedeli, že veľkú rolu zohráva aj kontext v tej či onej krajine. Slovensko je korupciou dlhodobo prerastené, čo má negatívny dopad na vnímanie Slovenska doma i v zahraničí a prispieva k frustrácii spoločnosti. Naozaj chcete hovoriť o zosúlaďovaní a o humanizácii? Zjemňovanie trestov pre drobnú majetkovú trestnú činnosť, ktoré radi spomínate, to je hmla, do ktorej zahaľujete svoje plány. Pravým dôvodom vašej iniciatívy sú práve škody značného rozsahu. Tam sú totiž skrytí tí vaši čakajúci na záchranu aj s ich kešom naplnenými taškami. Aj oni utvárajú ten kontext, pre ktorý na váš návrh kriticky nazerajú za hranicami Slovenska. A že vám ide o ľudské práva? Myslím si, že navrhované zmeny vo výsledku viac práv pošliapu, ako reálne posilnia. Pošliapu mnohé práva poškodených. Nerobte to pre ochranu ľudských práv, ale pre ochranu vybraných, skupiny vašich ľudí. Vaším najväčším záujmom je vlastný prospech, bez ohľadu na škody tým spôsobené. Pán Pellegrini, pán Danko, resp. ďalší, čo uvažujete uchádzať sa o post hlavy štátu, naozaj sa po sérií skrátených konaní a arogantnom pretláčaní zásadných legislatívnych zmien chcete postaviť pred voličov a viesť sladké reči o demokracii, spravodlivosti a o tom, že na ich názore záleží? Nebuďte smiešni! Zastavte to a obhájte si tento návrh v riadnej diskusii. Chcete dokázať, že máte dostatočné argumenty a my celý čas iba tárame? S takým sebavedomím by ste nemali mať problém čeliť odbornej diskusii a pripomienkam. Prosím, zastavte to. Nerobte to takto a s takými dopadmi. Ďakujem pekne. (Potlesk.)